钦定古今图书集成/明伦汇编/宫闱典/第055卷 > 册府元龟 > 《阿保乳母论》汉·荀悦
## 钦定古今图书集成/明伦汇编/宫闱典/第055卷 > 册府元龟 > 《阿保乳母论》汉·荀悦

夫内宠嬖近阿保，御竖之为乱，自古所患，故寻及之。
孔子曰：“唯女子与小人为难养。”性不安于道，智不周
于物。其所以事上也，唯欲是从，唯利是务，饰便假之
容，供耳目之好，以姑息为忠，以苟容为智，以伎巧为
材，以佞谀为美，而亲近于左右，翫习于朝夕，先意承
旨，因间随隙，以惑人主之心，求赡其私欲，虑不远图，
“不恤大事”，人情不能无懈怠，或忽然不察其非而从
之，或知其非不忍割之，或以为小事而听之，或心迷
而笃信之，或眩曜而不疑之。其事皆始于纤微，终于
显著，反乱弘大，其为害深矣，其伤德甚矣。是以明主
唯大臣是任，惟正直是用，内宠便辟请求之事无所
听焉。事有损之而益，益之而损；物有善而不居，恶而
不可避。甘醴有鸩毒，药酒有治病。是以君子以道折
中。不肆心焉，不纵体焉，惟义而后已。